La DGT crea una secció on trobar respostes davant la crisi de la COVID-19 i pel nou decret de guies de turisme.
Dins el web del Departament d'Empresa i Coneixement, la Direcció General de Turisme ha creat dos apartats específics amb preguntes i respostes per aclarir i resoldre dubtes sobre l'afectació de la COVID-19 en el sector turístic i sobre els detalls del nou Decret de guies de turisme i la seva entrada en vigor.
Des de la seva posada en funcionament, la secció sobre Preguntes i Respostes (FAQS) relacionades amb l'afectació de la COVID-19 en l'activitat turística ha rebut més de 6.100 visites.
Aquest apartat s'ha gestionat aportant tota la informació actualitzada a diari, d'acord amb les normes aplicables a cada fase, i ha estat enllaçada des de la Direcció General d'Atenció Ciutadana i amb el portal de dades obertes.
A més de la creació d'aquest apartat, la Direcció General de Turisme també ha atès de manera personalitzada les consultes sobre les afectacions al turisme de la COVID-19.
En aquest sentit, ha continuat posant a disposició del sector turístic el formulari de la Bústia de contacte en línia i hi ha creat un apartat específic per facilitar l'atenció de les consultes relacionades amb les mesures decretades amb motiu de l'estat d'alarma aplicables als establiments turístics.
I ara també, les peticions relacionades amb el nou decret de guies de turisme.
Durant aquest any, la bústia de contacte ja ha atès més de 1.000 consultes.
A partir del mes de febrer, coincidint amb l'inici de les notícies relacionades amb la COVID-19, augmenta significativament, però és el mes d'abril quan triplica el volum d'atencions, arribant gairebé a 400 consultes.
Entrada en vigor del nou Decret de guies de turisme
Amb motiu del nou Decret de guies de turisme, la secció de Preguntes i Respostes específica ha rebut 800 visites.
La DGT respon preguntes com ara: si ja soc guia habilitat de turisme de Catalunya, com m'afecta el nou Decret?
La llicència de guia de turisme d'una altra comunitat autònoma serveix a Catalunya?
L'experiència laboral serveix per acreditar-se?
Una de les principals novetats del nou Decret que regula aquesta activitat a Catalunya és que, a partir d'ara, en qualsevol moment es podrà obtenir l'habilitació com a guia de turisme de Catalunya mitjançant la presentació d'una declaració responsable i es podrà aconseguir, de forma voluntària, una certificació de qualitat que permetrà l'especialització en matèries concretes per exemple, en patrimoni cultural, natural i immaterial o en rutes temàtiques, literàries o insòlites.
La nova regulació s'ha treballat conjuntament amb les dues associacions de guies de turisme de Catalunya (Associació de Guies de Turisme de Catalunya-AGUICAT; i l'Associació Professional de Guies Turístics de Catalunya-APIT), i les universitats i escoles catalanes que imparteixen formació en turisme.
Aquesta facilitació d'accés a la professió de guia de turisme s'adequa al marc legal europeu i, dona resposta a una reivindicació del sector, ja que des de l'any 2012 no s'han expedit noves habilitacions.
L'activitat de guia de turisme és de lliure prestació excepte a l'interior dels monuments declarats Bé Cultural d'Interès Nacional (BCIN) i dels museus inscrits al Registre de Museus de Catalunya.
Així, per establir-se a Catalunya per desenvolupar l'activitat de guia de turisme als llocs esmentats, cal disposar de l'habilitació corresponent, atorgada o reconeguda per l'Administració de la Generalitat.
Les habilitacions de guia de turisme s'han obtingut durant anys a partir de la superació d'un examen que versava sobre diverses àrees de coneixement.
Amb la nova regulació s'elimina aquesta prova i s'hi podrà accedir de diferents maneres.
La nova normativa també inclou, entre d'altres temes, els requisits per exercir temporalment l'activitat de guia de turisme de Catalunya.
Des de la seva posada en funcionament, aquestes dues pàgines ubicades al web del Departament d'Empresa i Coneixement de la Generalitat han rebut prop de 7.000 visites.